Duidelikheid oor verkoop van babaklere(Foto: Philippe Jausions/Unsplash) Die departement van handel en nywerheid het meer duidelikheid gegee oor die verkoop van baba- en kleuterbenodigdhede tydens die staat van algehele afsondering. Ingevolge bepalings wat die minister van samewerkende regering en tradisionele sake op 25 Maart afgekondig het, word “produkte vir die versorging van babas en kleuters” as noodsaaklike items bestempel. “Na versoeke om duidelikheid, kan ons bevestig dat die bepaling babaklere, komberse, handdoeke en ander noodsaaklike items vir pasgeborenes, babas en kleuters tot 36 maande oud insluit,” het Sidwell Medupe, woordvoerder van die departement, Donderdag gesê. Alle winkels, soos onder andere supermarkte, wat toestemming het om noodsaaklike items tydens die staat van algehele afsondering te verkoop, mag dus dié produkte verkoop. “Ons was in verbinding met die uitvoerende hoofde van groot kleinhandelaars en hulle het onderneem om die produkte tydens die afsonderingstydperk te verkoop teen ŉ prys wat net die basiese produksie- en verspreidingskoste dek,” het Medupe gesê. Hospitale en klinieke mag die items direk aankoop soos wat hulle dit benodig om na babas in hul sorg om te sien.